Document ID: 31987D0550

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 13ης Νοεμβρίου 1987
για την επαναφορά του καθεστώτος ορισμένων τμημάτων της επικράτειας της Ομοσπονδιακής Δημοκρατίας της Γερμανίας όσον αφορά την κλασική πανώλη των χοίρων
(87/550/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στις ενδοκοινοτικές συναλλαγές βοοειδών και χοιροειδών (1), όπως τροποποιήθηκε τελευταία από την οδηγία 87/489/ΕΟΚ (2), και ιδίως το άρθρο 4β παράγραφος 1 στοιχείο γ),
την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 87/489/ΕΟΚ, και ιδίως το άρθρο 13α παράγραφος 2,
Εκτιμώντας:
ότι η απόφαση 82/838/ΕΟΚ του Συμβουλίου (4) αναγνωρίζει ορισμένα τμήματα της επικράτειας της Ομοσπονδιακής Δημοκρατίας της Γερμανίας είτε ως επισήμως απαλλαγμένα από κλασική πανώλη των χοίρων είτε ως απαλλαγμένα από κλασική πανώλη των χοίρων·
ότι κρούσματα κλασικής πανώλης των χοίρων σημειώθηκαν στην περιοχή του Unterfranken, που θεωρείται ως επισήμως απαλλαγμένη σύμφωνα με τις διατάξεις του παραρτήματος Ι της απόφασης 82/838/ΕΟΚ, στη συνέχεια των οποίων είχε αρθεί το καθεστώς του Unterfranken με την απόφαση 87/204/ΕΟΚ της Επιτροπής (5)·
ότι κρούσματα κλασικής πανώλης των χοίρων σημειώθηκαν στην περιοχή του Wesser-Ems, που εθεωρείτο απαλλαγμένη σύμφωνα με τις διατάξεις του παραρτήματος ΙΙ της απόφασης 82/838/ΕΟΚ και, ως εκ τούτου, είχε αρθεί το καθεστώς της περιοχής του Weser-Ems με την απόφαση 84/121/ΕΟΚ της Επιτροπής (6)·
ότι έχει περάσει περίοδος τριών μηνών από το τελευταίο κρούσμα στην περιοχή του Unterfranken και δεν έχει πραγματοποιηθεί εμβολιασμός· ότι έχουν περάσει έξι μήνες από το τελευταίο κρούσμα στην περιοχή του Weser-Ems·
ότι η ανάλυση της επιδημιολογικής κατάστασης επιτρέπει να θεωρήσουμε ότι η ασθένεια εξαλείφθηκε στις περιοχές αυτές και, ως εκ τούτου, είναι σκόπιμο να επαναφερθεί το καθεστώς των τμημάτων που αναγνωρίζονται ως επισήμως απαλλαγμένα της κλασικής πανώλης των χοίρων είτε ως απαλλαγμένα της κλασικής πανώλης των χοίρων για τις περιοχές αυτές·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επαναφέρεται το καθεστώς του Unterfranken στην Ομοσπονδιακή Δημοκρατία της Γερμανίας, ως περιοχής επισήμως απαλλαγμένης της κλασικής πανώλης των χοίρων.
Άρθρο 2
Επαναφέρεται το καθεστώς του Weser-Ems στην Ομοσπονδιακή Δημοκρατία της Γερμανίας, ως περιοχής απαλλαγμένης της κλασικής πανώλης των χοίρων.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 13 Νοεμβρίου 1987.

Labels: 18
6